b'\n_START_ARTICLE_\nMono Lake\n_START_PARAGRAPH_\nMono Lake er en s\xc3\xb8 i Mono County, Californien i USA. Den blev skabt for minimum 760.000 \xc3\xa5r siden. Det er en s\xc3\xb8 midt i en \xc3\xb8rken, og uden udl\xc3\xb8b i et hav. Netop fordi den ikke har noget udl\xc3\xb8b i et hav, har den en stor koncentration af salt, som g\xc3\xb8r at den er meget basisk. Der lever salts\xc3\xb8krebs i s\xc3\xb8en, som medvirker til at s\xc3\xb8en har et us\xc3\xa6dvanligt \xc3\xb8kosystem for en \xc3\xb8rken-salts\xc3\xb8. Tr\xc3\xa6kfugle flokkes om s\xc3\xb8en og spiser af disse salts\xc3\xb8krebs._NEWLINE_I s\xc3\xb8en vokser ogs\xc3\xa5 en mikrobe kaldet GFAJ-1, som blev isoleret i starten af 2009, og i 2010 udkom en artikel i tidsskriftet Science om mikroben. Det lader til at denne organisme kan skifte fra at ern\xc3\xa6re sig via fosfor, til at ern\xc3\xa6re sig gennem arsen, hvis fosfor er i underskud. Denne konklusion er dog st\xc3\xa6rk omdiskuteret i videnskabelige kredse.'